Afrikaanse sangers vereer op vanjaar se SamasKurt Darren. (Foto: Maroela Media/Janie Monsieur) Die Afrikaanse sangers Kurt Darren, Riana Nel en Francois van Coke is verlede week as wenners van die 26ste jaarlikse Sama-toekennings (South African Music Awards) vereer. Darren is met die toekenning vir beste Afrikaanse popalbum vir sy jongste aflewering, #Partytjiedier, vereer. Dit is Darren se 9de Sama-toekenning nadat hy in 1995 vir die eerste keer ŉ benoeming ontvang het vir ŉ Engelse snit op sy debuutalbum, Your Precious Love. Volgens Darren is dit ŉ fenomenale mylpaal om ná 25 jaar die toekenning vir beste popalbum in te palm omdat dié kategorie slegs die afgelope twee jaar deelgemaak is van die Sama-kategorieë. Nel is as wenner in die kategorie vir beste kontemporêre musiekalbum aangewys vir Sterker. “Dis ŉ baie groot eer en ek is baie dankbaar. Alle eer aan God,” het sy op Instagram gesê. Van Coke het die toekenning vir beste rockalbum vir sy jongste solo-album Dagdrome in Suburbia ingepalm. Die Samas bekroon jaarliks Suid-Afrika se topmusiektalent. Die wenners van dié gesogte pryse is nie oudergewoonte op ŉ glansgeleentheid aangekondig nie, maar in ŉ reeks episodes wat op Mzansi Magic op DStv uitgesaai is en nou ook op Showmax gekyk kan word.